OB: ‘Is sy enigsins geskik vir die pos?’Adv. Busisiwe Mkhwebane, openbare beskermer Busisiwe Mkhwebane, die Openbare Beskermer (OB), se besluit om die hofaksie teen te staan wat die Reserwebank en Malusi Gigaba, minister van finansies, ingestel het teen haar bevindings en aanbevelings oor Absa, is irrasioneel en onderstreep haar onkundigheid en onbevoegdheid. So sê adv. Anton Alberts, voorsitter van die VF Plus. Alberts meen dit is duidelik dat die OB heeltemal uit haar diepte is en dat sy oënskynlik nie die boodskap gekry het dat sy buite haar mandaat opgetree het met haar aanbevelings nie. Hy sê sy speel nou met woorde deur te sê dat sy “misverstaan” is. “Haar opmerking in die verslag oor die rol van die Reserwebank was totaal buite orde, aangesien dit ŉ saak is wat deur die parlement aangevoer moet word omdat dit ŉ grondwetlike wysiging sou verg,” het Alberts gesê. Alberts meen haar bevinding kan net ongedaan gemaak word deur die hofaansoek wat die partye nou gebring het. “Die feit dat sy dit teenstaan, wys dat sy wil inmeng in die magte van die parlement en dat sy grondwetlike wysigings vanuit haar kantoor teweeg wil bring – wat nie haar rol is nie. Sy stel haar in die proses ook op teen minister Gigaba. Gemeet aan haar voorganger, is die huidige OB besig om ŉ verleentheid te raak vir Suid-Afrika. Dit is ŉ skrikwekkende situasie gesien in die lig van die feit dat haar kantoor ŉ kritiek-belangrike rol speel om die mense van Suid-Afrika teen staatsvermorsing te beskerm,” het Alberts laat hoor. Alberts meen dit is ironies dat sy nou eintlik doen wat sy veronderstel is om te keer. “Dit is om die staat se geld op ŉ onnodige hofaksie te vermors. Dit is teleurstellend, en die vraag moet gevra word of sy enigsins geskik is vir dié belangrike pos.”